Diari Oficial de la Generalitat Valenciana


Sumari del DOGV 5909, del 09-12-2008 (2008/14492)

RESOLUCIÓ de 28 de novembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni entre l'Institut de Turisme d'Espanya (Turespaña) i l'Agència Valenciana del Turisme per a la realització d'una campanya de publicitat turística internacional en 2008/2009.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5909

Data del DOGV
:   09-12-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/14574


Data del document
:   28-11-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Turisme
    * turisme
    * cooperació administrativa
    * administració central

RESOLUCIÓ de 28 de novembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni entre l'Institut de Turisme d'Espanya (Turespaña) i l'Agència Valenciana del Turisme per a la realització d'una campanya de publicitat turística internacional en 2008/2009. [2008/14909]  
L'Institut de Turisme de Espanya (Turespaña) i l'Agència Valenciana del Turisme han subscrit, després de la tramitació prèvia reglamentària, el 20 de novembre de 2008, el conveni per a la realització d'una campanya de publicitat turística internacional en 2008/2009.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1403/2008, i que figura com a annex d'esta resolució.  
València, 28 de novembre de 2008.- El director general de Relacions amb les Corts i Secretariat del Consell: Ángel Mompó Romero.  
Conveni entre l'Institut de Turisme d'Espanya (Turespaña) i l'Agència Valenciana del Turisme per a la realització d'una campanya de publicitat turística internacional en 2008/2009  
Intervenen  
Joan Mesquida Ferrando, qui intervé com a secretari d'Estat de Turisme i president de l'Institut de Turisme d'Espanya (Turespaña), segons nomenament per Reial Decret 560/2008 de 21 d'abril (BOE de 22 d'abril) i en virtut de les competències que li atribuïx el Reial Decret 723/2005, de 20 de juny (BOE de 21 de juny), pel qual s'aprova l'Estatut de l'Institut de Turisme d'Espanya.  
Angélica Such Ronda, consellera de Turisme i presidenta de l'Agència Valenciana del Turisme, qui intervé en nom i representació d'esta última, entitat de Dret Públic subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme i en l'article 3 del Decret 123/2007, de 27 de juliol, pel qual s'aprova el Reglament Orgànic i Funcional de la Conselleria de Turisme.  
La seua legitimació i representació per a este acte es deriva de la seua condició de consellera de Turisme, d'acord amb el que establix l'art. 1 del Decret 8/2007, de 28 de juny, del president de la Generalitat, pel qual es nomenen vicepresidents, consellers, secretari i portaveu del Consell, i a qui correspon ostentar la presidència de la citada Agència Valenciana del Turisme, d'acord amb el que establix el número 1 de l'article 5 del referit Decret 209/2004, de 8 d'octubre, autoritzada per a la firma d'este Conveni en virtut del que disposa la lletra e del número 2 de l'esmentat article 5.  
Manifesten  
I. Que Turespaña, dins del marc del Pla 2008-2012, integrat en el Pla del Turisme Espanyol Horitzó 2020, realitza una acció publicitària i de comunicació que permet que el turisme espanyol tinga visibilitat i pes específic en els mitjans internacionals.  
II. Que l'Agència Valenciana del Turisme té entre els objectius prioritaris de promoció turística per al 2008/2009, realitzar campanyes de publicitat en distints mercats de la Unió Europea, a fi de millorar el posicionament de les destinacions valencianes en els mercats emissors.  
III. Que ambdues parts aprecien la necessitat realitzar una campanya de publicitat turística internacional conjunta que complementa altres accions promocionals (viatges de familiarització de periodistes, agents de viatges i operadors turístics; jornades professionals de comercialització; publicacions; intercanvi i incorporació de continguts en els respectius Portals i Webs turístiques) dirigides als potencials turistes a les destinacions de la Comunitat Valenciana.  
Per tot això,  
Acorden  
Primer  
L'objecte del present conveni és la realització d'una campanya conjunta de publicitat turística internacional de la Comunitat Valenciana, per un import d'un milió d'euros (1.000.000 €), despeses i tributs inclosos.   
El pressupost d'esta campanya serà finançat al 50% per les parts del Conveni:   
- Turespaña: 500.000 €, despeses i tributs inclosos .  
- Agència Valenciana del Turisme: 500.000 €, despeses i tributs inclosos.  
Tots els pressupostos establits en este conveni són limitadors màxims.  
Segon  
La campanya conjunta es realitzarà durant l'últim trimestre de 2008 i els primers mesos de 2009. El seu pressupost global es distribuirà a parts iguals entre els dits anys.  
Tercer  
Les parts aprovaran conjuntament el pla de mitjans d'esta campanya, que inclourà mitjans impresos i d'exterior, i haurà de respectar el repartiment per mercats establit en l'annex d'este conveni.   
Quart  
Esta acció publicitària conjunta respondrà en el seu contingut a la promoció dels productes i les destinacions determinades per la Comunitat Valenciana. Utilitzarà la creativitat que empra Turespaña en les seues campanyes internacionals, però tindrà uns visuals, amb imatge, titular i textos específics per als productes turístics de la Comunitat Valenciana, incloent el logo de Turespaña i el de l'Agència Valenciana del Turisme.  
La producció de la creativitat es farà a càrrec de l'Agència Valenciana del Turisme, deduint-se el seu import de la seua aportació a esta campanya cooperativa establida en la clàusula primera.   
Turespaña podrà utilitzar els referits visuals en la seua campanya general de publicitat internacional en 2008 i 2009.  
Cinqué  
Turespaña sufragarà (en l'import que li correspon d'acord amb la clàusula primera) la part de la campanya que es realitzarà durant 2008, a càrrec del seu pressupost de publicitat 2008, aplicació pressupostària 87-424-985A-611, i a través de la central de mitjans Media Planning Group, adjudicatària del concurs convocat per este organisme per a la contractació de la campanya de publicitat en mitjans internacionals convencionals (expedient núm. 598848A5916/2006, prorrogat per al 2008). Dita contractació es va efectuar seguint les normes i procediments del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques.  
La subscripció d'este acord no suposarà cap increment de la despesa compromesa com a conseqüència de l'adjudicació del contracte corresponent al dit concurs.  
Sisé  
L'Agència Valenciana del Turisme, per la seua banda, sufragarà la part de la campanya que es realitzarà en 2009, per l'import que li correspon segons el que establix la clàusula primera, a càrrec dels seus pressupostos 2009, en el programa i subprograma que s'habilite a este efecte.  
Seté  
Cada una de les parts abonarà a Media Planning Group, empresa adjudicatària del contracte de compra de mitjans de Turespaña, el preu dels servicis publicitaris encarregats per cada una d'elles, d'acord amb el que preveu este Conveni i en el Pla de Mitjans aprovat per ambdues parts, incloent-se en el preu les despeses de producció, honoraris, tarifes dels espais publicitaris, tributs i, en general, tots els conceptes procedents que s'ajusten al pressupost previst en la clàusula primera, i que hauran de ser facturats per l'esmentada empresa independentment a cada una de les parts d'este conveni.  
L'Agència Valenciana del Turisme formalitzarà contracte a l'efecte d'este conveni, prèvia tramitació del corresponent procediment negociat, amb Media Planning Group. L'aportació de l'Agència Valenciana del Turisme a este conveni no suposarà en cap cas increment del preu del contracte entre Media Planning Group i Turespaña referit en el paràgraf anterior.  
Vuité  
La vigència del present conveni s'estendrà des de la seua firma al 31 de desembre de 2009, si bé els compromisos de Turespaña que se'n deriven s'executaran en la seua totalitat durant 2008.  
Nové  
El present Conveni s'enquadra en l'article 4.1 c) i d) de la Llei 30/2007, de 30 d'octubre, de Contractes del Sector Públic, i per tant, exclòs de la seua aplicació directa, si bé s'apliquen els principis de dita Llei per a resoldre els dubtes i llacunes que puguen presentar-se.   
L'orde jurisdiccional contenciós administratiu serà el competent per a resoldre les controvèrsies que puguen sorgir entre les parts, contemplant-se a favor de Turespaña, com a administració formal, les prerrogatives de decisió executiva corresponents, abans de sotmetre les eventuals controvèrsies que pogueren sorgir a la jurisdicció contenciosa administrativa.  
València, 20 de novembre de 2008  
El secretari d'Estat de Turisme i president de Turespaña: Joan Mesquida Ferrando.  
La consellera de Turisme i presidenta de l'Agència Valenciana del Turisme: Angélica Such Ronda.  
ANNEX  
Turespaña-Agència Valenciana del Turisme  
Campanya conjunta de publicitat 2008-2009  
Distribució per mercats  
Mercats -  
Regne Unit 400.000  
Alemanya 250.000  
Bèlgica 175.000  
Països Baixos 175.000  
Total 1.000.000